Baithuti kwa Lerala ba dule mo taolong
Bogogi jwa dikole tsa motse wa Lerala jwa re ga bo itumedisiwe ke boitshwaro jwa bana ba ba tsenang mo dikoleng tsa motse oo. Fa ba bua kwa phuthegong e e neng e tshwerwe go rerisanya le bogogi jwa motse ka tse di amang thuto mo motseng wa Lerala bosheng, ba boletse fa bana ba dikole ba setse ba dule mo taolong gotlhelele ka jalo ba bone go tshwanela go tshwaraganela se le bogogi jwa motse. Morutabana yo o itebagantseng le go betla boitshwaro jo bontle mo baneng kwa sekoleng se segolwane sa Lerala, Rre Jimmy Rampape, o boletse fa mo sekoleng sa gagwe go setse go dule bana ba sekole ba le masome a mabedi fa e sale ngwaga ono o simologa. A re mo baneng bao, go na le bana ba basetsana ba ferabobedi ba ba duleng mo sekoleng ntateng ya boimana fa ba le lesome le bobedi ba dule mo sekoleng go sena mabaka ape. A re bana ba ba duleng mo sekoleng ntateng ya boimana ba akaretsa ba ba dirang mophato wa ntlha go ya kwa go wa boraro. Rre Rampape a re go ngomola pelo ka bana bao e le ba dingwaga tse di kwa tlase ga lesome le borataro mme ba le babedi mo go bone ba le dingwaga di le lesome le boraro. A re mo baneng ba ba tlogetseng sekole, go ne ga dirwa maiteko otlhe a go ba busetsa mo sekoleng mme ga retela. A re batsadi ba bana bao ba ne ba latelwa go buisana le bone mme fa gongwe ba felele ba isiwa kwa go bommaboipelego mme ga pala. Rre Mpape a re se se utlwisang botlhoko, bangwe ba bana bao ba kgona go fitlhelwa ke barutabana ba na le batsadi ba bone ba bereka mo lwapeng mme batsadi ba sa ba rotloetse go ya sekoleng. Ka jalo a re motsadi ga a tshwanela go laolwa ke ngwana mme o tshwanelwa ke go bontsha ngwana tsela ya boammaaruri. A re gobo batsadi ba kgona go nna fela le bana mo lwapeng ba sa ba rotloetse go ya dikoleng go ne ga ba tlama e le bogogi jwa dikole go buisanya le bogogi jwa motse. A re bontsi jwa batsadi ga ba tsenye letsogo mo dithutong tsa bana ba bone ka bontsi jwa nako ga ba tle bokopanong jwa batsadi le barutabana. O ne a tswelela ka go tlhalosa fa bothata jo bongwe jo ba tshwaraganeng le jone e le jwa go dirisa matlhapa thata ga bana ba sekole. A re ba tsaya nako e ntsi ba letlanya kana ba kgalema bana ntateng ya go dirisa matlhapa ka jalo o ne a ikuela mo batsading kana batlhokomedi ba bana gore fa ele gore ba atle ba dirise matlhapa, ba tile go a dirisa fa pele ga bana ka ba ithuta mo go bone dilo ka bontsi. Fa a bua ka dikole tse dipotlana, mogokgo wa sekole se sebotlana sa Lekadibeng mo Lerala, Mme Phorego Motsokono, o boletse fa ba itemogetse fa bana ba lekwalo le le kwa godimo ba sena keletso gotlhelele mo dithutong tsa bone. A re ba itemogetse gape gore batsadi ga ba thuse go leka go busetsa bana mo taolong, ka e a re fa ngwana a dirile phoso kwa sekoleng, ntateng ya gore batsadi ba tshwaragane le barutabana go kgalema bana, ba nna ka fa letlhakoreng la bana mme ba tshwae barutabana phoso. A re bontsi jwa bana ba nna ba le nosi, ka nako e ntsi batsadi ba a bo ba le kwa masimo fa bangwe ba direla kwa dipolaseng, a tlhalosa fa seo se ama thuto ya bana fela thata. Fa a ntsha la gagwe mogokgo wa sekole sa ithutelo ditiro tsa diatla sa Tswapong Bokone Brigade, Rre Cornelius Matlhare, o boletse fa sekole sa gagwe le sone se wetswe ke seru sa go tlhoka tsebe ga baithuti. A re ba itemogetse fa bontsi jwa baithuti kwa sekoleng sa gagwe ba kgona go fetisa malatsi a le mantsi ba sa tsenelele dithuto mme ba le teng mo motseng wa Lerala. O boletse fa bangwe ba felela ba tlogela sekole go sena mabaka ape mme ba bangwe ba itshiela dino phetelela fa bangwe ba goga metsoko e mo dinakong tse dingwe ba kgonang go nna le dipelaelo tsa gore ba e tlhakanya le ditagi di tshwana le motokwane. O ikuetse mo batsading go tshwaragana le barutabana go tsenya bana mo taolong. BOKHUTLO